**Suwałki** (njemački: *Suwalken* između 1941. - 44. *Sudauen*, litvanski: *Suvalkai*) je grad od 69,639 stanovnika na sjeveroistoku Poljske u Podlaskom vojvodstvu.

Geografske karakteristike
-------------------------

Suwałki se prostire duž rijeke Czarna Hańcza, udaljen 32,9 km sjeverno od Augustówa.
Historijski centar grada sa građevinama iz 19. vijeka smješen je na lijevoj obali rijeke, a sa sjevera, istoka i juga nižu se novi stambeni kvartovi. Industrijski pogoni nalaze se na istočnoj i južnoj periferiji.

Historija
---------

Centar grada
Naselje su osnovali negdje oko 1682.-90 na gazu preko rijeke Czarna Hańcza kamaldolijanski redovnici iz samostana na Jezeru Wigry. Ono im je poslužilo i kao trgovište za plasman svoje robe, tako da je naraslo i dobilo status grada 1720; ali je sve do kraja 18. vijeka ostalo vezano uz poljoprivredu. Trgovinom su se manje više bavili Židovi koji su činili značajan broj stanovnika.

Nakon Treća Podjele Poljske od 1795. Suwałki je pripao Kraljevini Pruskoj. Za njene vladavine dobio je administrativnu funkciju kao sjedište Okruga Wigry (1797.-1807.)

Nakon Kraljevine Pruske grad je od 1807. bio dio kratkotrajnog napoleonskog Varšavskog vojvodstva, a od 1815. je dio proruske Kongresne Poljske. Suwałki je 1816. postao prijestolnica Augustówskog vojvodstva, koje je od 1837. postao gubernija, čiji je teritorij od 1866. povećan. Od 1831. je i sjedište velikog garnizona Ruske carske vojske.

Početkom 19. vijeka grad je živio od trgovine i administracije, industrijski se počeo razvijati od druge polovice 19. vijeka kad je do njega izgrađena željeznička pruga 1899.

Za Drugog svjetskog rata Suwałki je anektiran u Treći Reich u Provinciju Istočna Pruska. 
Odmah na početku 1940. Nacisti su pobili nekoliko stotina poljskih intelektualaca i organizirali dva radna logora koji su radili od 1940.do 44. a u obližnjem selu Krzywólka zarobljenički logor koji je radio od 1941. do 44. u kom je pomrlo oko 46 000 logoraša.

Nakon rata Suwałki je od 1975. do 98 bio administrativni centar vlastitog vojvodstva.

Nagli urbanistički rast grad je doživio nakon 1975. kad je kooptirao okolna naselja Krzywólka, Papiernia, Szwajcaria, Sobolewo, Krzywe...

Privreda
--------

Današnji Suwałki je grad drvne industrije (namještaj, pilane) i prehrambene industrije.
Okolica je poljoprivredni kraj poznat po povrtlarstvu i nešto manje po rudarstvu.

On je i važno raskršće cesta i željezničkih pruga, uz to ima i mali sportski aerodrom.

Suwałki je i poznata turistička destinacija za posjet obližnjim jezerima, Wigierskom nacionalnom parku ili vožnju kanuom po rijeci Czarna Hańcza i brodovima po Kanalu Augustów.

Znamenitosti i obrazovanje
--------------------------

Najveće znamenitosti grada su neoklasicistička crkva podignuta između 1820.-25. restaurirana oko 1845. i neoklasicistička gradska vijećnica iz sredine 19. vijeka.

U Suwałkiju djeluju Suwalsko-Mazurska viša škola i filijala Tehnološkog univerziteta iz Białystoka.

Pobratimski gradovi
-------------------

Suwałki ima ugovore o partnerstvu sa slijedećim gradovima;

|  |  |
| --- | --- |
| * Litvanija Alytus, Litvanija
* Rusija Černjahovsk, Rusija
* Francuska Grande-Synthe, Francuska
* Litvanija Marijampolė, Litvanija
 | * Norveška Notodden, Norveška
* Estonija Võru, Estonija
* Njemačka Waren, Njemačka
 |

Poznati sugrađani
-----------------

* Henryk Minkiewicz (1880. - 1940) general
* Andrzej Wajda (1926. -2016) filmski režiser

Izvori
------

1. 1 2 3 4 5 6 7 8 9 10 11 12 13 14 15 16  „Suwałki" (poljski). Encyklopedia PWN. Pristupljeno 16.08. 2021.
2. 1 2 3 4 5 6  „*Poland: Podlaskie*" (engleski). City population. Pristupljeno 16.08. 2021.
3. ↑  „*Miasta partnerskie*" (poljski). Urząd Miasta Suwałki. Pristupljeno 16. 8. 2021.

Vanjske veze
------------

***Suwałki*** na Wikimedijinoj ostavi

* *Urząd Miasta Suwałki* (službene stranice) ()